ঘরের মাঠে পিএসজি-র কাছে হার আর্সেনালের

ওয়েব ডেস্ক: উয়েফা চ্যাম্পিয়ন্স লিগ (UEFA Champions League) জয়ের স্বপ্ন ধাক্কা খেল আর্সেনালের (Arsenal)। পিএসজি-র (PSG) বিরুদ্ধে সেমিফাইনালের প্রথম লেগ ঘরের মাঠ এমিরেটস স্টেডিয়ামে খেলার সুযোগ পেয়েছিল মিকেল আর্তেতার (Mikel Arteta) দল। সে সুযোগ নষ্ট হল, কারণ এই ম্যাচ ১-০ জিতেছে পিএসজি। এবার প্যারিসে গিয়ে তাদের হারানোর কঠিন চ্যালেঞ্জ আর্সেনালের।

১৬ বছর পর চ্যাম্পিয়ন্স লিগের সেমিফাইনালে উঠেছে আর্সেনাল। এই ট্রফি কোনও দিনও জেতেনি তারা। পিএসজিও কখনও চ্যাম্পিয়ন্স লিগ জিততে পারেনি। মঙ্গলবারের দ্বৈরথে দুই দলের মধ্যে কাউকে এগিয়ে বা পিছিয়ে রাখা যাচ্ছিল না। কিন্তু ম্যাচের শুরু থেকেই গানারদের চেপে ধরে লুইস এনরিকের (Louis Enrique) প্যারিস।

আরও পড়ুন: রাসেলের জন্মদিনে নায়ক নারিন, ভেসে রইল KKR

চার মিনিটের মধ্যে গোল করেন উসমান ডেম্বেলে (Usman Dembele)। তারপরের ১০ মিনিটেও ঝড় চালায় পিএসজি। তারপর অবশ্য খেলায় ফেরে আর্সেনাল। দ্বিতীয়ার্ধে সমতা ফিরিয়ে দিয়েছিল আর্তেতার দল কিন্তু ভিএআর দেখে জানায়, গোলদাতা মিকেল মেরিনো (Mikel Merino) অফসাইডে ছিলেন, ফলে নাকচ হয়ে যায় গোল।

ঘরের মাঠে হারলেও প্যারিসে গিয়ে জেতার ব্যাপারে আশাবাদী আর্তেতা। তিনি জানিয়েছেন, এটা প্রথমার্ধ শেষ হল। এবার প্যারিসের মাঠে জিততে হবে যা করার ক্ষমতা তাঁর দলের অবশ্যই আছে। রিয়াল মাদ্রিদকে দুই পর্ব মিলিয়ে ৫-১ হারিয়েছে আর্সেনাল। তাই তাদের কোচ আশা করতেই পারেন, তবে পিএসজি এ মরসুমে এনরিকের অধীনে ভয়ঙ্কর ফুটবল খেলছে। ইংলিশ ক্লাবটির কাজ তাই খুবই কঠিন।