অ্যানফিল্ড দুর্গে লিভারপুলকে হারাতে পারবে পিএসজি?

ওয়েব ডেস্ক: উয়েফা চ্যাম্পিয়ন্স লিগের (UEFA Champions League) শেষ ষোলোর দ্বিতীয় লেগের চারটি ম্যাচ আজ (মঙ্গলবার) রাতে। ভারতীয় সময় রাত ১১.১৫টায় বেনফিকার বিরুদ্ধে মাঠে নামছে বার্সেলোনা (FC Barcelona)। প্রথম লেগে বেনফিকার মাঠে ১-০ জিতে এসেছে কাতালুনিয়ার ক্লাব। আশা করা যায়, কোয়ার্টার ফাইনালে উঠতে তাদের খুব একটা বেগ পেতে হবে না।

ভারতীয় সময় রাত দেড়টায় (কার্যত বুধবার) রয়েছে আরও তিনটি খেলা। এর মধ্যে সবথেকে বেশি নজর থাকবে লিভারপুল বনাম পিএসজি (Liverpool vs PSG) ম্যাচের উপর। প্রথম লেগে প্যারিসের মাঠে লিভারপুলকে দাঁড়াতেই দেয়নি পিএসজি। সৌভাগ্য এবং গোলকিপার অ্যালিসনের অবিশ্বাস্য দক্ষতায় গোল হজম করেনি আর্নে স্লটের দল। উল্টো দিকে গোটা ম্যাচে মাত্র একটা শটই গোলে রেখেছিল লিভারপুল, সেটাই জালে জড়িয়ে যায়।

আরও পড়ুন: বাংলাদেশ ক্রিকেট বোর্ডের চুক্তি থেকে বাদ শাকিব আল হাসান

আজ অ্যানফিল্ডে (Anfield) প্রতিশোধ নিতে মুখিয়ে থাকবেন ওসুমান দেম্বেলরা তা নিশ্চিত। তবে প্যারিসের কোচ লুইস এনরিকে নিশ্চয়ই জানেন, অ্যানফিল্ড কতটা ভয়ঙ্কর দুর্গ। ২০১৯ সালের ৭ মে এখানে খেলতে এসেছিল লিওনেল মেসির (Lionel Messi) বার্সা। প্রথম লেগে ক্যাম্প নৌ-তে ৩-০ জিতেছিলেন মেসিরা। অ্যানফিল্ডে মহম্মদ সালাহকে (Mohammad Salah) ছাড়াই মেসিদের ৪-০ উড়িয়ে দেয় ইংল্যান্ডের ক্লাব। কাজেই পিএসজি-র কাজ খুবই কঠিন, অ্যানফিল্ডে লিভারপুলকে হারানো সব অর্থেই অঘটন।

এদিনের বাকি দুটি ম্যাচে মুখোমুখি বেয়ার লেভারকুসেন ও বায়ার্ন মিউনিখ এবং ইন্টার মিলান ও ফায়ানুর্ড। লেভারকুসেনের বিরুদ্ধে প্রথম লেগে হ্যারি কেনের (Harry Kane) জোড়া গোলের সৌজন্যে ৩-০ জিতেছিল মিউনিখের ক্লাব। ফায়ানুর্ডের বিরুদ্ধে ইন্টার জিতেছিল ২-০ ফলে। কাজেই ইন্টার আর বায়ার্নই শেষ আটে যাওয়ার ব্যাপারে ফেভারিট।